ธนารักษ์ถกปมบ้านประชารัฐพหลฯ11
ธนารักษ์ เรียกจูโน่ ปาร์ค ถกรับข้อท้วงติงจาก สตง. คาดชี้ ชะตาบ้านประชารัฐ พหลโยธิน 11 สัปดาห์หน้า
6 พ.ค. 2560

ธนารักษ์ เรียกจูโน่ ปาร์ค ถกรับข้อท้วงติงจาก สตง. คาดชี้ ชะตาบ้านประชารัฐ พหลโยธิน 11 สัปดาห์หน้านายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า ขณะนี้ยังไม่ได้รับหนังสือจากสำนักงานการตรวจเงินแผ่นดิน หรือ สตง. ขอให้ทบทวนดำเนินโครงการบ้านธนารักษ์ประชารัฐ ซอยพหลโยธิน 11 แต่ได้สั่งให้เจ้าหน้าที่ที่เกี่ยวข้องเร่งติดตามหนังสือเพื่อนำมาพิจารณาข้อเสนอจาก สตง. ว่ามีประเด็นใดบ้างที่ สตง.มีความกังวลจนอาจก่อให้เกิดปัญหาต่อภาครัฐ อีกทั้งกรมจะเชิญตัวแทนบริษัท จูโน่ ปาร์ค ผู้ได้รับการโอนสิทธิการก่อสร้าง และการบริหารโครงการบ้านธนารักษ์ฯ จากบริษัท ปักกิ่ง เออร์บัน คอนสตรัคชั่น ยาไถ่ (ไทย) คอนสตรัคชั่น กรุ๊ป มาหารือเกี่ยวกับความเห็นของ สตง. เพื่อหาแนวทางดำเนินการต่อไปทั้งนี้ คาดว่าจะหาข้อสรุปและทำหนังสือชี้แจงตอบ สตง.ได้ในสัปดาห์หน้า แต่ยังระบุไม่ได้ว่าโครงการบ้านธนารักษ์ฯ จะเดินหน้าต่อหรือยกเลิก โดยกรมจะพิจารณาอย่างรอบคอบที่สุด หากโครงการนี้มีการยกเลิกจริงก็ต้องเสนอคณะรัฐมนตรี (ครม.) พิจารณาเพื่อขอมติอย่างไรก็ตาม หลังจากพิจารณาความเห็นประเด็นต่างๆ แล้ว กรมน่าจะมีแนวทางที่ชัดเจนต่อการดำเนินโครงการมากขึ้น โดยสถานะโครงการปัจจุบันยังอยู่ระหว่างขั้นตอนการศึกษาผลกระทบต่อสภาพจราจร รวมถึงรอการประเมินผล กระทบสิ่งแวดล้อม (อีไอเอ) อยู่ก่อนหน้านี้ นายพิศิษฐ์ ลีลาวชิโรภาส ผู้ว่าการตรวจเงินแผ่นดิน ได้ลงนามหนังสือส่งถึงอธิบดีกรมธนารักษ์ เมื่อวันที่ 3 พ.ค. 2560 ขอให้ทบทวนการดำเนินโครงการบ้านธนารักษ์ประชารัฐ แปลงเลขที่ กท.2615 หรือย่านซอยพหลโยธิน 11 กรุงเทพมหานคร พร้อมกับให้กรมธนารักษ์เร่งพิจารณาความเห็นและแจ้งกลับให้ สตง.รับทราบเป็นการเร่งด่วน เนื่องจากเห็นว่ามีความไม่เหมาะสมในหลายประเด็น ทั้งการกำหนดเงื่อนไขประกวดโครงการ การขาดความเชี่ยวชาญของบริษัท จูโน่ ปาร์ค ที่ได้รับการโอนสิทธิการก่อสร้าง รวมถึงความเหมาะสมของการใช้พื้นที่ในโครงการ ซึ่งอาจทำให้รัฐเกิดความเสียหาย